Ma tal stât francês il pluralisim linguistic al reste un tabù
Vie pal mês di Mai no je state dome inviade in maniere uficiâl la Conference sul avignî de Europe, ma a son almancul altris trê i fats che intal contest european a domandin la nestre atenzion: un acuardi e dôs confermis.
◆ Ai 21 di Mai il leader de Çampe Republicane (ERC), Pere Aragones, al è deventât president de Generalitat cui vôts dai parlamentârs dal so partît (33), di chei dai centriscj di Junts (32), che adun cui republicans progressiscj a fasin part dal esecutîf, e di chei de çampe anticapitaliste de CUP (9), che in cheste maniere i dan une poie esterne al gnûf esecutîf. I partîts indipendentiscj che a vevin vinçût lis elezions di Fevrâr a àn rivât a cjatâ l’acuardi pe formazion dal gnûf guvier, che in chel istès al è clamât a garantî la aministrazion de Comunitât autonome e a gjestî il confront cul guvier di Madrid in cont dai presonîrs politics e dal rilanç dal procès indipendentist.
◆ Intant, ai 6 di Mai a son stadis lis elezions pai Parlaments di Scozie e Gales e par tantis aministrazions locâls in dut il Ream Unît.
◆ Des urnis e je rivade la gnove conferme de fuarce dal Partît Nazionâl Scozês (SNP), che al à otignût sessantecuatri deputâts, un in plui di chei che al veve prime e a pene un in mancul de maiorance assolude tal Parlament di Edimburc. Une vore bogns ancje i risultâts dai lôr aleâts, i Verts, passâts di sîs a vot parlamentârs. Nicole Sturgeon, cussì, e manten la vuide dal guvier de Scozie cun chê di rivâ ae convocazion di un secont referendum su la indipendence e di incressi la spese publiche pal servizi sanitari nazionâl e pes politichis sociâls. La tierce fuarce indipendentiste in cjamp – Alba, il gnûf partît dal ex leader dal SNP, Alex Salmond – e à roseât cualchi consens al partît maioritari inte competizion proporzionâl, ma no à rivât a vê nancje un elet. Tra lis fuarcis unionistis, i Conservadôrs a mantegnin i trenteun deputâts che a vevin, i Laburiscj a ‘nt pierdin doi e si fermin a cuote vincjedoi e i Liberâi Democratics a ‘nt pierdin un e a restin cun cuatri rapresentants.
◆ Ancje i nazionaliscj progressiscj galês dal Plaid Cymru a àn infuartide la lôr posizion, vuadagnant un rapresentant in plui inte Assemblee Nazionâl, là che cumò a son presints cun tredis deputâts. A son la tierce fuarce, daûr dai Conservadôrs – seconts cun sedis elets (cinc in plui de volte stade) – che a àn recuperât i consens che intes elezions passadis a jerin lâts ae diestre populiste dal UKIP, che cumò nol à plui nancje un rapresentant tal Senedd, e dai Laburiscj, prin partît cun trente deputâts (su sessante), che a àn rivât a tignî bot e a vuadagnâ un rapresentant, palesant un profîl autonomist e antagonist a pet di Londre. Al reste un il seç pai Liberâi Democratics. Un pas indenant lu fasin ancje i nazionaliscj progressiscj cornics di Mebyon Kernow che cumò a son in cinc di lôr tal Consei de Cornualie, dominât dai Conservadôrs.
◆ In chê stesse dì che Aragones al deventave president de Catalogne, il Tribunâl Costituzionâl di Parîs al à dât fûr la sô decision in cont de leç di promozion des lenghis minorizadis, fate buine ai 8 di Avrîl. Al à declarât incostituzionâls lis normis che a previodin l’insegnament imersîf des lenghis “altris” dal Stât francês e fintremai chê pal ûs dai caratars diacritics intai ats uficiâi (par esempli “ñ”, tipic sedi dal breton che dal basc), parcè che a laressin cuintri dal articul 2 de Costituzion che al previôt che il francês al è la lenghe de Republiche. Une gnove conferme dal fanatisim dal nazionalisim dominant e di stât. ❚
FRIÛL EUROPE. Aragones gnûf president de Catalogne e indipendentiscj inmò plui fuarts in ScozieMarco Stolfo
Ma tal stât francês il pluralisim linguistic al reste un tabù
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn